Putin vrea ca Serghei Șoigu, ministru al apărării din 2012 și un aliat de lungă durată al său, să devină secretar al Consiliului de Securitate al Rusiei, înlocuindu-l pe actualul președinte Nikolai Patrușev, și să aibă și responsabilități pentru complexul militar-industrial, a transmis Kremlinul, citat de Reuters.
Recent, Ministerul rus al Apărării a fost zguduit de un scandal de corupție care l-a implicat pe adjunctul lui Șoigu, Timur Ivanov. Acest lucru a stârnit întrebări, dat fiind că averea sa era binecunoscută și publicată de ani de zile. Unii analiști au speculat că aceasta ar putea fi o luptă între clanuri rivale sau chiar un semn al unei posibile schimbări în conducerea ministerului.
Andrei Belousov, în vârstă de 65 de ani, a fost consilier al lui Vladimir Putin pe probleme economice, ministru al dezvoltării economice, director al Departamentului de Economie şi Finanţe al Biroului guvernamental rus, director general al Centrului de Analiză Macroeconomică şi Previziuni pe termen scurt şi a lucrat la Academia de Ştiinţe a URSS, devenită apoi Academia Rusă de Ştiinţe, între 1981 şi 2006.
În guvernul anterior, Belousov a fost prim-viceprim-ministru. Belousov a mai ocupat funcţia de şef interimar al Cabinetului de Miniştri în perioada 30 aprilie – 19 mai 2020, când premierul Mihail Mişustin a fost spitalizat din cauza infecţiei cu coronavirus.
Putin a propus, de asemenea, ca Serghei Lavrov să rămână în funcția de ministru de externe, iar Valeri Gerasimov, șeful Statului Major General al Rusiei, va rămâne și el în funcție, la fel ca Lavrov.
Remanierea guvernamentală de la Moscova a venit la câteva zile după ce Putin a fost învestit ca preşedinte pentru al cincilea mandat. Ca o noutate în noul guvern, Serviciul Federal pentru Cooperare Tehnico-Militară va fi subordonat direct lui Vladimir Putin. Până acum era la Ministerul Apărării.